
Rovenský Mária életrajza
Rovenský Mária vagyok, 1957-ben születtem Diószegen, de már negyven éve Szencen élek a családommal, mivel 1988-ban férjemmel Rovenský Istvánnal, aki akkor pedagógusa volt a Szenci Magyar Gimnáziumnak, úgy döntöttünk, hogy ezt a szép várost választjuk otthonunknak. Három leánygyermek anyukája és négy unoka boldog nagymamája vagyok.
Középiskolai tanulmányaimat a Szenci Magyar Gimnáziumban kezdtem, ahol 1976-ban sikeresen leérettségiztem. 
Középiskolás éveim befejeztével közel 20 évig a szlovák filmgyártás fellegvárában, Pozsonyban a Slovenská filmová tvorba-ban dolgoztam filmlaboránsként.
Mivel a család és a gyermekek fontos szerepet töltöttek be az életemben, úgy döntöttem, hogy inkább Szencen szeretnék elhelyezkedni, így a Seneca tours  s.r.o. munkatársa lettem.
2006 májusától 2008 novemberéig a Szenci Városi Hivatalban, mint helyettes anyakönyvvezető dolgoztam, majd 2011-től a Szenczi Molnár Albert Magyar Tanítási Nyelvű Gimnázium és Szakközépiskola gazdasági részlegének voltam a tagja.
Itt nyílt lehetőségem, hogy felvételizzek az óvópedagógiai és nevelői szakra, melyet 2018-ban sikeresen el is végeztem. Mint szakképzett óvodapedagógus 2018-tól a rétei óvodában, jelenleg pedig a rétei alapiskolában nevelőként dolgozom.
Mindig aktív tagja voltam a szenci közösségnek. Éveken keresztül a Szenczi Molnár Albert Alapiskola mellett működő szülői szövetség tagja, több éven keresztül pedig elnöke voltam. Munkámmal igyekeztem az iskolát támogatni, melynek gyermekeim is diákjai voltak, sőt már az unokáim is ezt az intézményt látogatják. Oktatási intézményeink munkáját több választási cikluson keresztül, mint iskolatanácstag, ill. elnöki tisztségben is segítettem. Több évtizede rendszeresen részt veszek a város mellett működő polgári ügyek testületének munkájában. Sajnos mára már a magyar esküvőkből hovatovább kevesebb és kevesebb van. A SENČAN városi újság szerkesztőbizottságának is több éve a tagja vagyok.
Mint a Csemadok szenci helyi szervezetének elnöksége, valamint a Magyar Szövetség elnökségi tagja aktívan segítem a két szervezet tevékenységét is.
Szenc egy szép, élhető, folyamatosan fejlődő város. Vannak azonban dolgok, amelyeket mindig lehet jobban is csinálni. Ezért az én vízióm, elképzelésem egy olyan modern 21.századi város, ahol mindenki, legyen az gyermek, fiatal, szépkorú jól érzi magát és megtalálja boldogulását. Szeretem ezt a várost, ezért kérem az Önök bizalmát, hogy a képviselő testületben végzett munkámmal ezt a fejlődést segíteni tudjam!
